Γενική Γραμματεία Ενημέρωσης και Επικοινωνίας (Ελλάδα)

Η Γενική Γραμματεία Ενημέρωσης και Επικοινωνίας (ΓΓΕΕ) προέκυψε από την κατ' ουσίαν συγχώνευση της Γενικής Γραμματείας Ενημέρωσης και της Γενικής Γραμματείας Επικοινωνίας το 2015, οι οποίες προήλθαν από την κατάργηση του Υπουργείου Τύπου και Μέσων Μαζικής Ενημέρωσης το 2004. Η Γενική Γραμματεία εδρεύει στη συμβολή των οδών Φραγκούδη 11 και Αλ. Πάντου στην Καλλιθέα.

Η αποστολή της Γενικής Γραμματείας, σύμφωνα με τις σχετικές νομοθετικές διατάξεις, συνίσταται στην αντικειμενική πληροφόρηση του ελληνικού λαού, στην ενημέρωση των οργάνων του κράτους για τα σημαντικά διεθνή γεγονότα και για τις απόψεις των Μέσων Μαζικής Ενημέρωσης στα θέματα που αφορούν τη χώρα, στην προβολή, σε συνεργασία με το Υπουργείο Εξωτερικών και τους λοιπούς αρμόδιους φορείς, των ελληνικών θέσεων στο εξωτερικό και στην ενημέρωση του απόδημου ελληνισμού, καθώς και στη λήψη των νομοθετικών και κανονιστικών πρωτοβουλιών για τη ρύθμιση του ευρύτερου τομέα των μέσων μαζικής ενημέρωσης στο πλαίσιο των διεθνών και ευρωπαϊκών εξελίξεων.

Από τις 29 Σεπτεμβρίου 2015 έως τις βουλευτικές εκλογές του 2019, η εποπτεία της Γενικής Γραμματείας είχε ανατεθεί στον Υπουργό Επικρατείας Νίκο Παππά, ενώ γενικός γραμματέας της ήταν ο Λευτέρης Κρέτσος. Με τον Ν. 4622/2019 για το Επιτελικό Κράτος, η ΓΓΕΕ εντάχθηκε στη νεοσυσταθείσα δημόσια υπηρεσία της Προεδρίας της Κυβέρνησης, αρχηγός της οποίας είναι ο Πρωθυπουργός.

Ιστορία μετά το 1974 
Στη συνέχεια παρουσιάζεται η ιστορία της Γενικής Γραμματείας με τις διοικητικές μεταβολές της, τις μεταβολές στην ονομασία της και τους διατελέσαντες πολιτικούς προϊσταμένους κατά τη μεταπολιτευτική περίοδο.

Ανάθεση αρμοδιότητας στον Υφυπουργό παρά τω Πρωθυπουργώ 
 Την 1 Αυγούστου 1974, με απόφαση του Πρωθυπουργού Κωνσταντίνου Καραμανλή η εποπτεία επί της Γενικής Γραμματείας Τύπου και Πληροφοριών ανατέθηκε στον Υφυπουργό παρά τω Πρωθυπουργώ Παναγιώτη Λαμπρία. Στις 21 Σεπτεμβρίου 1974, η ανωτέρω απόφαση αντικαταστάθηκε, χωρίς τροποποίηση των αντίστοιχων αρμοδιοτήτων του Υφυπουργού.
 Στις 11 Οκτωβρίου 1974, με απόφαση του Πρωθυπουργού Κωνσταντίνου Καραμανλή η εποπτεία επί της Γενικής Γραμματείας Τύπου και Πληροφοριών ανατέθηκε στον Υφυπουργό παρά τω Πρωθυπουργώ Νικόλαο Λιναρδάτο.
 Στις 5 Δεκεμβρίου 1974, με απόφαση του Πρωθυπουργού Κωνσταντίνου Καραμανλή η εποπτεία επί της Γενικής Γραμματείας Τύπου και Πληροφοριών ανατέθηκε στον Υφυπουργό παρά τω Πρωθυπουργώ Παναγιώτη Λαμπρία.

Σύσταση Υπουργείου Προεδρίας Κυβερνήσεως 
 Την 1 Ιανουαρίου 1975, μετά από πρόταση της Κυβέρνησης Κωνσταντίνου Καραμανλή συνεστήθη το Υπουργείο Προεδρίας Κυβερνήσεως, στο οποίο μεταφέρθηκε, μεταξύ άλλων, η Γενική Γραμματεία Τύπου και Πληροφοριών. Συγχρόνως η θέση του Υφυπουργού παρά τω Πρωθυπουργώ, ο οποίος ασκούσε την εποπτεία επί της Γενικής Γραμματείας, καταργήθηκε.

Σύσταση Υπουργείου Τύπου και Μέσων Μαζικής Ενημέρωσης 
 Στις 7 Ιουλίου 1994, μετά από πρόταση του Πρωθυπουργού Ανδρέα Παπανδρέου, η Γενική Γραμματεία Τύπου και Πληροφοριών του Υπουργείου Προεδρίας της Κυβέρνησης συγκροτήθηκε σε Υπουργείο Τύπου και Μέσων Μαζικής Ενημέρωσης.

Ανάθεση αρμοδιότητας στον Υπουργό Επικρατείας 
 Στις 29 Μαρτίου 2004, με απόφαση του Πρωθυπουργού Κωνσταντίνου Α. Καραμανλή η άσκηση των αρμοδιοτήτων του Υπουργού Τύπου και Μέσων Μαζικής Ενημέρωσης ανατέθηκε στον Υπουργό Επικρατείας Θεόδωρο Ρουσόπουλο.

Κατάργηση Υπουργείου Τύπου και Μ.Μ.Ε., σύσταση Γ.Γ., υπαγωγή στον Πρωθυπουργό και ανάθεση αρμοδιότητας στον Υπουργό Επικρατείας 
 Στις 24 Μαΐου 2004, το Υπουργείο Τύπου και Μέσων Μαζικής Ενημέρωσης καταργήθηκε και στη θέση του συστάθηκαν η Γενική Γραμματεία Επικοινωνίας και η Γενική Γραμματεία Ενημέρωσης, οι οποίες υπήχθησαν στον Πρωθυπουργό. Στις 26 Μαΐου 2004, με απόφαση του Πρωθυπουργού Κωνσταντίνου Α. Καραμανλή, η εποπτεία επί των ανωτέρω Γενικών Γραμματειών ανατέθηκε στον Υπουργό Επικρατείας Θεόδωρο Ρουσόπουλο.
 Στις 24 Αυγούστου 2007, με απόφαση του Πρωθυπουργού Κωνσταντίνου Α. Καραμανλή η εποπτεία επί των ανωτέρω Γενικών Γραμματειών αφαιρέθηκε από τον Υπουργό Επικρατείας Θεόδωρο Ρουσόπουλο και ανατέθηκε στον Υπουργό Επικρατείας Ξενοφώντα-Ροδόλφο Μορώνη.
 Στις 25 Σεπτεμβρίου 2007, με απόφαση του Πρωθυπουργού Κωνσταντίνου Α. Καραμανλή η εποπτεία επί των ανωτέρω Γενικών Γραμματειών ανατέθηκε στον Υπουργό Επικρατείας Θεόδωρο Ρουσόπουλο.

Ανάθεση αρμοδιότητας στον Υπουργό Εσωτερικών 
 Στις 24 Οκτωβρίου 2008, με απόφαση του Πρωθυπουργού Κωνσταντίνου Α. Καραμανλή η εποπτεία επί των ανωτέρω Γενικών Γραμματειών ανατέθηκε στον Υπουργό Εσωτερικών Προκόπη Παυλόπουλο.

Μεταφορά Γ.Γ. στο Υπουργείο Εσωτερικών 
 Στις 28 Ιανουαρίου 2009, οι ανωτέρω Γενικές Γραμματείας μεταφέρθηκαν από τον Πρωθυπουργό στο Υπουργείο Εσωτερικών.
 Στις 7 Οκτωβρίου 2009, με απόφαση του Πρωθυπουργού Γεωργίου Α. Παπανδρέου το Υπουργείο Εσωτερικών μετονομάστηκε σε Υπουργείο Εσωτερικών, Αποκέντρωσης και Ηλεκτρονικής Διακυβέρνησης.

Μεταφορά Γ.Γ. στον Πρωθυπουργό και ανάθεση αρμοδιότητας στον Υφυπουργό στον Πρωθυπουργό 
 Στις 5 Νοεμβρίου 2009, μετά από πρόταση του Πρωθυπουργού Γεωργίου Α. Παπανδρέου, η Γενική Γραμματεία Ενημέρωσης και η Γενική Γραμματεία Επικοινωνίας μεταφέρθηκαν από το Υπουργείο Εσωτερικών, Αποκέντρωσης και Ηλεκτρονικής Διακυβέρνησης στον Πρωθυπουργό. Στις 3 Δεκεμβρίου 2009, με απόφαση του Πρωθυπουργού Γεωργίου Α. Παπανδρέου η εποπτεία επί των ανωτέρω Γενικών Γραμματειών ανατέθηκε στον Υφυπουργό στον Πρωθυπουργό Γιώργο Πεταλωτή.

Μεταφορά Γ.Γ. στο Υπουργείο Εσωτερικών, Αποκέντρωσης και Ηλεκτρονικής Διακυβέρνησης 
 Στις 28 Σεπτεμβρίου 2010, μετά από πρόταση του Πρωθυπουργού Γεωργίου Α. Παπανδρέου, οι ανωτέρω Γενικές Γραμματείες μεταφέρθηκαν από τον Πρωθυπουργό στο Υπουργείο Εσωτερικών, Αποκέντρωσης και Ηλεκτρονικής Διακυβέρνησης.

Μεταφορά Γ.Γ. στον Πρωθυπουργό και ανάθεση αρμοδιότητας στον Υπουργό Επικρατείας και τον Υφυπουργό στον Πρωθυπουργό 
 Στις 27 Ιουνίου 2011, μετά από πρόταση του Πρωθυπουργού Γεωργίου Α. Παπανδρέου οι ανωτέρω Γενικές Γραμματείες μεταφέρθηκαν από το Υπουργείο Εσωτερικών, Αποκέντρωσης και Ηλεκτρονικής Διακυβέρνησης στον Πρωθυπουργό. Στις 11 Ιουλίου 2011, με απόφαση του Πρωθυπουργού Γεωργίου Α. Παπανδρέου, που συμπληρώθηκε με νέα του απόφαση, η εποπτεία επί των ανωτέρω Γενικών Γραμματειών ανατέθηκε στον Υπουργό Επικρατείας Ηλία Μόσιαλο.
 Στις 11 Αυγούστου 2011, μετά από πρόταση του Πρωθυπουργού Γεωργίου Α. Παπανδρέου η Γενική Γραμματεία Επικοινωνίας και η Γενική Γραμματεία Ενημέρωσης μετονομάστηκαν σε Γενική Γραμματεία Ενημέρωσης και Επικοινωνίας και Γενική Γραμματεία Μέσων Ενημέρωσης αντίστοιχα.
 Στις 8 Δεκεμβρίου 2011, με απόφαση του Πρωθυπουργού Λουκά Παπαδήμου η εποπτεία επί των ανωτέρω Γενικών Γραμματειών ανατέθηκε στον Υπουργό Επικρατείας Παντελή Καψή.
 Στις 18 Μαΐου 2012, με απόφαση του Πρωθυπουργού Παναγιώτη Πικραμμένου η εποπτεία επί των ανωτέρω Γενικών Γραμματειών ανατέθηκε στον Υπουργό Επικρατείας Αντώνιο Αργυρό.
Στις 28 Ιουνίου 2012, με απόφαση του Πρωθυπουργού Αντωνίου Σαμαρά η εποπτεία επί των ανωτέρω Γενικών Γραμματειών ανατέθηκε στον Υπουργό Επικρατείας Δημήτριο Σταμάτη.
Στις 11 Ιουλίου 2012, με απόφαση του Πρωθυπουργού Αντωνίου Σαμαρά η εποπτεία επί των ανωτέρω Γενικών Γραμματειών αφαιρέθηκε από τον Υπουργό Επικρατείας Δημήτριο Σταμάτη και ανατέθηκε στον Υφυπουργό στον Πρωθυπουργό Σίμο Κεδίκογλου.
Στις 20 Ιουνίου 2014, με απόφαση του Πρωθυπουργού Αντωνίου Σαμαρά η εποπτεία επί των ανωτέρω Γενικών Γραμματειών ανατέθηκε στην Υφυπουργό στον Πρωθυπουργό Σοφία Βούλτεψη.
Στις 29 Οκτωβρίου 2014, μετά από πρόταση της Υφυπουργού στον Πρωθυπουργό Σοφίας Βούλτεψη η Γενική Γραμματεία Μέσων Ενημέρωσης και η Γενική Γραμματεία Ενημέρωσης και Επικοινωνίας μετονομάστηκαν σε Γενική Γραμματεία Ενημέρωσης και Γενική Γραμματεία Επικοινωνίας και Προβολής αντίστοιχα.
Στις 30 Ιανουαρίου 2015, με απόφαση του Πρωθυπουργού Αλεξίου Τσίπρα η εποπτεία επί των ανωτέρω Γενικών Γραμματειών ανατέθηκε στον Υπουργό Επικρατείας Νικόλαο Παππά.

Κατάργηση Γ.Γ. Επικοινωνίας και Προβολής και μεταφορά των υπηρεσιών της στη Γ.Γ. Ενημέρωσης 
 Στις 19 Μαρτίου 2015, η Γενική Γραμματεία Επικοινωνίας και Προβολής καταργήθηκε, οι υπηρεσίες της μεταφέρθηκαν στη Γενική Γραμματεία Ενημέρωσης και η Γενική Γραμματεία Ενημέρωσης μετονομάστηκε σε Γενική Γραμματεία Ενημέρωσης και Επικοινωνίας.
 Στις 30 Αυγούστου 2015, με απόφαση της Πρωθυπουργού Βασιλικής Θάνου-Χριστοφίλου η εποπτεία επί της ανωτέρω Γενικής Γραμματείας ανατέθηκε στον Υπουργό Επικρατείας Ελευθέριο Παπαγεωργόπουλο.
 Στις 29 Σεπτεμβρίου 2015, με απόφαση του Πρωθυπουργού Αλεξίου Τσίπρα η εποπτεία επί της ανωτέρω Γενικής Γραμματείας ανατέθηκε στον Υπουργό Επικρατείας Νικόλαο Παππά.

Διατελέσαντες πολιτικοί προϊστάμενοι μετά το 1974 
Στη συνέχεια παρουσιάζεται κατάλογος με τους Υπουργούς ή τους Υφυπουργούς που διετέλεσαν πολιτικοί προϊστάμενοι της Γενικής Γραμματείας. Στα χρονικά διαστήματα κατά τα οποία οι σχετικές υπηρεσίες υπάγονταν απευθείας στον Πρωθυπουργό, δεν γίνεται αναφορά σε αυτόν, αλλά στον εκάστοτε Υπουργό ή Υφυπουργό στον οποίο είχε ανατεθεί η εποπτεία επί αυτών, εφόσον υπήρχε.

Εποπτευόμενοι φορείς και οργανισμοί 
Η Γενική Γραμματεία Ενημέρωσης και Επικοινωνίας έχει την εποπτεία, μεταξύ άλλων, και των φορέων και οργανισμών του συνόλου των δημοσίων Μέσων Μαζικής Ενημέρωσης. Συγκεκριμένα των:
Ελληνική Ραδιοφωνία Τηλεόραση
Αθηναϊκό Πρακτορείο Ειδήσεων - Μακεδονικό Πρακτορείο Ειδήσεων
Εθνικό Οπτικοακουστικό Αρχείο

Παραπομπές

Εξωτερικοί σύνδεσμοι 
 Επίσημος ιστότοπος Γ. Γ. Ενημέρωσης και Επικοινωνίας

Ελληνική Κυβέρνηση